L'Ajuntament de Bétera renova el Parc del Romeral amb una nova zona de jocs infantils
Sin fecha

L'Ajuntament de Bétera, a través de la regidoria de Parcs i Jardins, ha invertit 52.000 euros en una nova zona de jocs infantils al Parc del Romeral, substituint així els antics gronxadors que es trobaven en molt mal estat.

Els xiquets i xiquetes de Bétera tenen ja una nova zona infantil temàtica en la qual hi ha un camió de bombers, multijocs per a escalar com un rocòdrom, ponts i jocs tradicionals com el tres en ratlla o el sorral, gronxadors i balancins per a totes les edats. Tot això amb colors bàsics per a l'estimulació visual dels més menuts de la casa.

També s'han substituït les antigues llosetes del sòl per un paviment de cautxú continu de seguretat, s'han col·locat nous bancs antivandàlics i els propers dies s'instal·laran noves papereres, una font d'aigua potable i es pintarà la pèrgola.

"Seguim renovant tots i cada un dels parcs de Bétera, el nostre propòsit és que en totes les zones de Bétera els xiquets tinguen un lloc on gaudir i divertir-se amb els amics. La zona infantil del parc del Romeral estava molt deteriorada i hem aconseguit que el parc lluïsca amb tot el colorit dels jocs infantils però també amb els bancs nous, la pèrgola pintada i les plantes cuidades. Ara esperem que la gent en gaudisca el parc però també el cuide", ha explicat la regidora de Parcs i Jardins, Cristina Ballesteros (PSPV-PSOE).